ปัจจัยความเสี่ยง

ในรอบปี 2550 คณะกรรมการบริหารความเสี่ยง (RISK MANAGEMENT COMMITTEE)
ได้จัดให้มีการประชุมรวมทั้งสิ้น 12 ครั้ง
เพื่อพิจารณาและประเมินความเสี่ยงที่อาจจะเกิดขึ้นและกำหนดมาตรการในการป้องกันหรือลดความเสี่ยงในเรื่องต่างๆ
ให้มีประสิทธิภาพและเหมาะสมสอดคล้องกับสภาพเศรษฐกิจ
สังคมและการเมืองที่อาจส่งผลกระทบต่อการดำเนินธุรกิจของบริษัทฯ ในปัจจุบัน
โดยมีประเด็นสำคัญที่คณะกรรมการบริหารความเสี่ยงได้หยิบยกขึ้นมาพิจารณาและทบทวนอย่างสม่ำเสมอดังนี้

ความเสี่ยงด้านธุรกิจถ่านหิน

ความเสี่ยงในการทำเหมืองถ่านหิน : บริษัทฯ
มีการสำรวจเพื่อประเมินปริมาณสำรองและคุณภาพแหล่งถ่านหิน
รวมทั้งมีการออกแบบและวางแผนการทำเหมือง (MINE MASTER PLAN)
ตามหลักวิชาและตามมาตรฐานสากลก่อนการลงทุนและเปิดการทำเหมืองถ่านหิน
ฉะนั้นปัจจัยเสี่ยงจากการทำเหมืองส่วนใหญ่จึงเป็นเรื่องของภัยธรรมชาติ
โดยเฉพาะแหล่งถ่านหินในประเทศอินโดนีเซียซึ่งมักจะมีฝนตกชุกในแต่ละปี
ทำให้การผลิตและการส่งมอบถ่านหินอาจมีอุปสรรคไม่เป็นไปตามเป้าหมายที่กำหนด
ดังนั้นเพื่อเป็นการลดความเสี่ยงดังกล่าว บริษัทฯ
จึงได้กำหนดนโยบายให้ฝ่ายที่รับผิดชอบด้านการทำเหมืองจะต้องจัดให้มีสต็อคถ่านหินสำเร็จรูปไว้ให้เพียงพอต่อการจำหน่ายตลอดเวลา
โดยให้มีการสต๊อคถ่านหินสำเร็จรูปในปริมาณขั้นต่ำที่จะจำหน่ายได้ไม่น้อยกว่า 1 เดือนขึ้นไป

ความเสี่ยงจากความผันผวนของราคาถ่านหิน :
ราคาถ่านหินมักจะมีความผันผวนเช่นเดียวกับราคาน้ำมันหรือเชื้อเพลิงชนิดอื่นขึ้นอยู่กับอุปสงค์และอุปทานในตลาดซึ่งมักจะมีปัจจัยแวดล้อมเข้ามากระทบอยู่ตลอดเวลา
บริษัทฯ จึงได้กำหนดนโยบายให้ทำสัญญาขายถ่านหินล่วงหน้าส่วนหนึ่ง
โดยจะพยายามเสนอขายในช่วงที่เห็นว่าถ่านหินมีราคาปรับตัวสูงขึ้นโดยเปรียบเทียบกับสถิติการเคลื่อนไหวของราคาถ่านหินในอดีตที่ผ่านมา
โดยบริษัทฯ จะติดตามแนวโน้มของราคาถ่านหินอย่างใกล้ชิดตลอดเวลา
รวมทั้งพิจารณาการซื้อเครื่องมือประกันความเสี่ยงหรือใช้วิธีการอื่นๆ ควบคู่กันไปด้วย
ทั้งนี้ขึ้นอยู่กับความเหมาะสมและสถานการณ์ตลาดถ่านหินที่คาดว่าจะเกิดในอนาคต

ความเสี่ยงจากการพึ่งพิงการขายถ่านหินให้ลูกค้ารายใหญ่ : บริษัทฯ
ขายถ่านหินให้บริษัทปูนซีเมนต์นครหลวง จำกัด (มหาชน) (บปน.)
ซึ่งเป็นผู้ผลิตปูนซีเมนต์รายใหญ่เป็นอันดับสองของประเทศไทยคิดเป็นสัดส่วนร้อยละ 24.36
ของรายได้จากการขายถ่านหินในปี 2550 โดย บปน. เป็นผู้ถือหุ้นรายใหญ่ที่สุดของบริษัทฯ
ถือหุ้นคิดเป็นร้อยละ 44.99 ของทุนชำระแล้ว โดย บปน. ได้ร่วมจัดตั้งบริษัท ลานนารีซอร์สเซส
จำกัด (มหาชน) ตั้งแต่ปี 2528 เพื่อให้จัดหาแหล่งถ่านหินป้อนให้กับ บปน. เนื่องจาก บปน.
จะต้องใช้ถ่านหินเป็นเชื้อเพลิงหลักในการผลิตปูนซีเมนต์ทุกปี ซึ่งมีการติดต่อซื้อขายกันมาประมาณ 23
ปีแล้วจึงคาดว่าความเสี่ยงที่ บปน. จะไม่ซื้อถ่านหินจากบริษัทฯ มีอยู่น้อยมากและในอนาคต หาก
บปน. ไม่รับซื้อถ่านหินจากบริษัทฯ
ก็ยังสามารถจำหน่ายถ่านหินจำนวนดังกล่าวให้กับผู้ประกอบการอื่นได้
เนื่องจากถ่านหินยังมีราคาถูกกว่าน้ำมันและเชื้อเพลิงชนิดอื่นมากและมีผู้ประกอบการอุตสาหกรรมหันมาใช้ถ่านหินมากขึ้นทุกปีจึงมีอุปสงค์รองรับอยู่แล้วหากมีปัญหาดังกล่าวเกิดขึ้น

ความเสี่ยงเนื่องจากลูกค้าไม่ชำระหนี้ค่าถ่านหิน :
การขายถ่านหินส่วนใหญ่จะขายเป็นเงินเชื่อจึงอาจจะมีความเสี่ยงเนื่องจากลูกค้าไม่ชำระหนี้ดังนั้นบริษัทฯ
จึงได้จัดตั้งคณะกรรมการพิจารณาการให้เครดิตแก่ลูกค้าขึ้นเพื่อกลั่นกรองและเน้นการขายเชื่ออย่างระมัดระวัง
โดยจะให้สินเชื่อเฉพาะลูกค้าในกลุ่มที่มีคุณภาพเท่านั้น นอกจากนั้นบริษัทฯ
ยังได้จัดให้มีการตั้งสำรองเผื่อหนี้สงสัยจะสูญไว้ในบัญชีโดยพิจารณาจากอายุหนี้คงค้างเพื่อไม่ให้มีผลกระทบต่องบการเงินในอนาคตหากมีหนี้สูญเกิดขึ้น
อย่างไรก็ตามบริษัทฯ ยังไม่เคยมีหนี้สูญจากการขายถ่านหินเป็นเงินเชื่อมาก่อน

ลูกค้าของบริษัทฯ สามารถแบ่งได้เป็น 2 กลุ่มหลักดังนี้:-

(1) ลูกค้าถ่านหินในประเทศ ซึ่งประกอบด้วย

(1.1)
ลูกค้าถ่านหินรายใหญ่ซึ่งส่วนใหญ่จะเป็นผู้ประกอบการอุตสาหกรรมปูนซีเมนต์ที่มีประวัติการชำระเงินที่ดีและมีความมั่นคงทางการเงินสูง
อีกทั้งยังเป็นลูกค้ากันมานานนับสิบปี ดังนั้นบริษัทฯ
จึงมีความมั่นใจว่าจะไม่มีความเสี่ยงจากการที่ลูกค้าไม่ชำระหนี้ในอนาคต

(1.2) ลูกค้าขนาดกลางและขนาดเล็ก ซึ่งมีสัดส่วนการขายถ่านหินประมาณร้อยละ 19.12
ของรายได้จากการขายถ่านหินในปี 2550 ลูกค้ากลุ่มนี้เป็นกลุ่มลูกค้าที่บริษัทฯ
ระมัดระวังการให้สินเชื่อเป็นพิเศษ

(2) ลูกค้าถ่านหินต่างประเทศ
จะเป็นบริษัทขนาดใหญ่ที่ประกอบธุรกิจมานานและมีความมั่นคงทางการเงินสูง
อย่างไรก็ตามถ้าเป็นลูกค้าที่เริ่มมีการซื้อขายถ่านหินกันใหม่ๆ ก็จะให้ลูกค้าเปิด LETTER OF
CREDIT (L/C) เป็นหลักประกัน บริษัทฯ
จึงมีความมั่นใจว่าจะไม่มีความเสี่ยงจากการที่ลูกค้าไม่ชำระหนี้ในอนาคต

ความเสี่ยงด้านสินค้าทดแทน :
แม้ว่าราคาถ่านหินจะปรับตัวสูงขึ้นอย่างต่อเนื่องแต่เมื่อเปรียบเทียบกับราคาต่อหน่วยของค่าความร้อนที่เท่ากันของเชื้อเพลิงทดแทนอย่างอื่นอันได้แก่
น้ำมันเตา น้ำมันดีเซล
และก๊าซธรรมชาติแล้วจะเห็นได้ว่าถ่านหินยังคงมีราคาต่อหน่วยของค่าความร้อนที่ต่ำกว่าเชื้อเพลิงอื่นมาก
จึงประเมินได้ว่าความเสี่ยงด้านสินค้าทดแทนยังอยู่ในเกณฑ์ต่ำ

ความเสี่ยงด้านธุรกิจเอทานอล

บริษัท ไทย อะโกร เอ็นเนอร์ยี่ จำกัด (มหาชน)
ซึ่งเป็นบริษัทย่อยที่ลงทุนก่อสร้างโรงงานผลิตเอทานอล (แอลกอฮอล์บริสุทธิ์ 99.5%)
เพื่อใช้เป็นเชื้อเพลิงที่อำเภอด่านช้าง จังหวัดสุพรรณบุรี ขนาดกำลังการผลิตเอทานอล 150,000
ลิตรต่อวัน โดยใช้กากน้ำตาลเป็นวัตถุดิบซึ่งสามารถใช้เอทานอลผสมกับน้ำมันเบนซินในอัตราส่วนผสม
10% หรือ 20% เป็นน้ำมันแก๊สโซฮอล์ใช้เป็นเชื้อเพลิงสำหรับรถยนต์
โดยได้เริ่มผลิตเอทานอลออกจำหน่ายตั้งแต่ต้นปี 2548 เป็นต้นมา
ซึ่งธุรกิจนี้ยังมีปัจจัยเสี่ยงดังต่อไปนี้

(1)
ความเสี่ยงเนื่องจากความไม่แน่นอนของนโยบายรัฐบาลที่ไม่มีความต่อเนื่องมักจะเปลี่ยนแปลงเมื่อมีการผลัดเปลี่ยนรัฐบาลใหม่ส่งผลให้ผู้ประกอบการไม่สามารถปรับตัวตามการเปลี่ยนแปลงได้ทัน
เช่นการเลื่อนการบังคับใช้น้ำมันแก๊สโซฮอล์ 95 ทดแทนน้ำมันเบนซิน 95
ทั่วประเทศออกไปอย่างไม่มีกำหนดซึ่งส่งผลกระทบต่อแผนการผลิตและจำหน่ายเอทานอลของผู้ประกอบการที่ได้วางไว้แต่เดิมเพื่อรองรับนโยบายของรัฐบาลดังกล่าว
ส่งผลให้เกิดภาวะอุปทานเอทานอลในประเทศล้นเกินกว่าความต้องการเป็นอย่างมาก
ทั้งนี้ผู้ประกอบการเอทานอลได้รวมตัวกันเป็นสมาคมการค้าผู้ผลิตเอทานอลไทยเพื่อเรียกร้องใหรัฐบาลแก้ไขปัญหาต่างๆ
ที่เกิดขึ้น

(2) ความเสี่ยงในเรื่องราคาขายเอทานอล
เดิมราคาซื้อขายเอทานอลขึ้นอยู่กับการเจรจาต่อรองระหว่างผู้ซื้อกับผู้ขาย
โดยใช้ราคาอ้างอิงจากสูตรโครงสร้างราคาเอทานอลที่เชื่อมโยงกับราคาวัตถุดิบซึ่งสามารถสะท้อนต้นทุนการผลิตเอทานอลของผู้ประกอบการได้ดี
อย่างไรก็ตามตั้งแต่ไตรมาสที่ 1 ของปี 2550
เป็นต้นมากระทรวงพลังงานได้มีการปรับเปลี่ยนสูตรโครงสร้างราคาเอทานอลใหม่
โดยหันไปอ้างอิงราคาการนำเข้า ANHYDROUS ALCOHOL จากตลาด BRAZILIAN MERCANTILE
& FUTURES EXCHANGE (BM&F) แห่งประเทศบราซิลแทน
โดยไม่คำนึงถึงต้นทุนที่แท้จริงของผู้ประกอบการ ซึ่งบริษัท ไทย อะโกร เอ็นเนอร์ยี่ จำกัด
(มหาชน) ได้คำนึงถึงปัจจัยเสี่ยงในเรื่องนี้ไว้ล่วงหน้าแล้วตั้งแต่เริ่มเข้าไปประกอบธุรกิจนี้ในปี
2546 โดยได้ทำสัญญาซื้อกากน้ำตาลในราคาคงที่ไว้ประมาณร้อยละ 60
ของความต้องการใช้ในแต่ละปีเป็นเวลา 5 ปี เริ่มตั้งแต่ปี 2548 ถึงปี 2552
จึงสามารถบริหารจัดการต้นทุนวัตถุดิบซึ่งเป็นต้นทุนที่มีสัดส่วนที่สูงที่สุดในการผลิตเอทานอลได้ในระดับหนึ่ง
แม้จะไม่ถึง 100% ก็ตาม ตลอดจนได้ศึกษาถึงวิธีการผลิตเอทานอลจากวัตถุดิบอื่น เช่น
ข้าวฟ่างหวาน มันสำปะหลัง เป็นต้น
เพื่อนำมาใช้เป็นวัตถุดิบเสริมหรือใช้ทดแทนกากน้ำตาลในระยะต่อไป

(3) ความเสี่ยงด้านการตลาด แม้อุปสงค์เอทานอลขยายตัวอย่างมากในปีที่ผ่านมา
แต่ยังต่ำกว่าการขยายตัวของอุปทานเอทานอลโดยคาดว่าสิ้นปี 2551
กำลังการผลิตเอทานอลของผู้ประกอบการทุกรายรวมกันจะมีทั้งสิ้น 2,715,000 ลิตรต่อวัน
ในขณะที่ความต้องการเอทานอลสูงสุดจะไม่เกิน 1,000,000 ลิตรต่อวันเท่านั้น ด้วยเหตุนี้บริษัท
ไทย อะโกร เอ็นเนอร์ยี่ จำกัด (มหาชน)
จึงได้เตรียมลดความเสี่ยงในเรื่องนี้โดยได้เตรียมส่งออกเอทานอลไปจำหน่ายยังตลาดต่างประเทศ
ตลอดจนได้ศึกษาการผลิตสินค้าต่อเนื่องซึ่งเป็นอนุพันธ์ของเอทานอลได้แก่ กรดอะซีติก (ACETIC
ACID) และเอธิลอะซีเทต (ETHYL ACETATE) เป็นต้น
เพื่อขยายธุรกิจไปยังอุตสาหกรรมต่อเนื่องในอนาคต

(4) ความเสี่ยงด้านปัญหาสิ่งแวดล้อม ในรอบปี 2550
ที่ผ่านมาการส่งเสริมให้เกษตรกรในบริเวณโดยรอบโรงงานผลิตเอทานอลจังหวัดสุพรรณบุรี
ให้รับน้ำเสียที่ผ่านการบำบัดแล้วไปใช้เป็นปุ๋ยน้ำชีวภาพในไร่อ้อยยังมีข้อจำกัดอยู่
เนื่องจากปริมาณการรับปุ๋ยน้ำของเกษตรกรจะขึ้นอยู่กับฤดูกาลและปริมาณน้ำฝนในแต่ละปี บริษัท ไทย
อะโกร เอ็นเนอร์ยี่ จำกัด (มหาชน)
จึงได้พยายามแก้ไขปัญหาที่อาจจะส่งผลกระทบต่อสิ่งแวดล้อมดังกล่าวโดยศึกษาหาแนวทางที่เหมาะสมในการใช้น้ำเสียจากกระบวนการผลิตเอทานอลที่ผ่านการบำบัดแล้วไปใช้เป็นปุ๋ยชีวภาพในไร่อ้อยร่วมกับศูนย์วิจัยพืชไร่สุพรรณบุรี
ทั้งนี้เพื่อสร้างความมั่นใจและความรู้ความเข้าใจที่ถูกต้องแก่เกษตรกรให้มีการยอมรับปุ๋ยน้ำไปใช้อย่างแพร่หลายมากขึ้น
พร้อมทั้งทำการเฝ้าระวังผลกระทบที่อาจจะเกิดขึ้นกับสิ่งแวดล้อมควบคู่กันไปด้วย
อีกทั้งยังได้วางแผนงานที่จะลงทุนก่อสร้างโรงบำบัดน้ำเสียภายใต้แนวคิด ZERO DISCHARGE
เพื่อให้สามารถแก้ไขปัญหาน้ำเสียได้อย่างเบ็ดเสร็จเป็นระบบและมีความยั่งยืนในอนาคต

ความเสี่ยงทางการเงิน

ความเสี่ยงเกี่ยวกับเงินกู้ : ในรอบปี 2550 ที่ผ่านมาบริษัทฯ
และบริษัทในเครืออยู่ในฐานะปลอดเงินกู้จึงไม่มีความเสี่ยงเกี่ยวกับเงินกู้และการเปลี่ยนแปลงอัตราดอกเบี้ยแต่อย่างใด
ยกเว้นบริษัท ไทย อะโกร เอ็นเนอร์ยี่ จำกัด (มหาชน) ซึ่งเป็นบริษัทย่อยที่บริษัทฯ ถือหุ้นอยู่ร้อยละ
75.75
ของทุนที่ชำระแล้วได้กู้ยืมเงินระยะยาวเป็นสกุลเงินบาทจากธนาคารพาณิชย์ในประเทศแห่งหนึ่งมีกำหนด
8 ปี จำนวนเงิน 480 ล้านบาท เพื่อนำมาลงทุนก่อสร้างโรงงานผลิตเอทานอลเพื่อใช้เป็นเชื้อเพลิง
(สายการผลิตที่ 1)
โดยได้ชำระดอกเบี้ยเงินกู้ตามระยะเวลาที่กำหนดในสัญญาและสามารถชำระคืนเงินกู้ที่ครบกำหนดชำระในปี
2549 – 2551 ไปแล้วจำนวน 200 ล้านบาทซึ่งได้ชำระคืนเงินกู้ล่วงหน้าไปแล้ว 80 ล้านบาท
ทำให้มียอดเงินกู้คงค้าง ณ วันที่ 31 ธันวาคม 2550 เพียง 280
ล้านบาทแต่ยังมีปัจจัยเสี่ยงที่จะต้องคำนึงถึงดังนี้

(1) การชำระดอกเบี้ยเงินกู้ในอัตราคงที่ร้อยละ 5 ต่อปี ในช่วง 3 ปีแรกและอัตราดอกเบี้ยลอยตัว
MLR-1 ในช่วงปีที่ 3 ถึง 8 นั้นอาจจะได้รับผลกระทบจากการเปลี่ยนแปลงอัตราดอกเบี้ยในอนาคต
โดยจะต้องติดตามแนวโน้มของอัตราดอกเบี้ยอย่างใกล้ชิดรวมทั้งใช้เครื่องมือทางการเงินเพื่อลดความเสี่ยงจากอัตราดอกเบี้ยลอยตัวดังกล่าว
เช่น การแปลงหนี้เป็นอัตราดอกเบี้ยคงที่ทั้งนี้ขึ้นอยู่กับภาวะเศรษฐกิจและตลาดการเงินในอนาคต

(2) บริษัท ไทย อะโกร เอ็นเนอร์ยี่ จำกัด (มหาชน) จะต้องดำรงอัตราส่วน D/E (TOTAL
DEBT TO EQUITY RATIO) และ DSCR (DEBT SERVICE COVERAGE RATIO)
ตามสัญญากู้ยืมเงินดังกล่าวข้างต้นดังต่อไปนี้

(ก) จะต้องดำรงอัตราส่วน D/E ไม่เกิน 2 ต่อ 1
ตลอดระยะเวลาที่ใช้สินเชื่อนับแต่วันเบิกใช้สินเชื่อครั้งแรก ทั้งนี้ได้ผ่อนผันให้ในช่วง 1 ถึง 3
ปีแรกของการดำเนินงานให้ดำรงอัตราส่วน D/E ไม่เกิน 3 ต่อ 1 โดย ณ วันที่ 31 ธันวาคม
2550 อัตราส่วน D/E เท่ากับ 0.43 ต่อ 1 ซึ่งยังต่ำกว่าอัตราส่วนที่เจ้าหนี้กำหนดอยู่มากและ

(ข) จะต้องดำรงอัตราส่วน DSCR ไม่ต่ำกว่า 1.5 ต่อ 1 ในปีที่มีการจ่ายเงินปันผล โดย ณ วันที่
31 ธันวาคม 2550 มีอัตราส่วน DSCR เท่ากับ 5.33 ต่อ 1
ซึ่งยังสูงกว่าอัตราที่เจ้าหนี้กำหนดอยู่มาก

หากบริษัท ไทย อะโกร เอ็นเนอร์ยี่ จำกัด (มหาชน) ไม่สามารถดำรงอัตราส่วน D/E และ DSCR
ตามที่เจ้าหนี้กำหนดข้างต้นจะต้องเพิ่มทุนจดทะเบียนเพื่อสำรองจ่ายดอกเบี้ยและต้นเงินกู้
มิฉะนั้นจะผิดสัญญาซึ่งอาจจะมีผลกระทบต่อสภาพคล่องและฐานะการดำเนินงานของบริษัทฯ
และบริษัทย่อยดังกล่าว

ความเสี่ยงเกี่ยวกับอัตราแลกเปลี่ยนเงินตราต่างประเทศ : บริษัทฯ
ไม่มีเงินกู้เป็นเงินตราต่างประเทศคงค้าง
โดยรายได้จากการขายถ่านหินจะขายเป็นเงินบาทและเงินดอลล่าร์สหรัฐอเมริกา
ส่วนการซื้อถ่านหินมาขายจะซื้อเป็นเงินดอลล่าร์สหรัฐอเมริกาเพียงสกุลเดียว
ทำให้รายได้ของบริษัทฯ
จะผันผวนไปตามอัตราแลกเปลี่ยนระหว่างเงินบาทกับเงินดอลล่าร์สหรัฐอเมริกา
อย่างไรก็ตามบริษัทฯ ได้ลดความเสี่ยงจากอัตราแลกเปลี่ยนดังกล่าว
โดยทำสัญญาซื้อขายเงินตราต่างประเทศล่วงหน้า (FORWARD EXCHANGE CONTRACTS)
เมื่อมีรายการดังกล่าวเกิดขึ้นและหรือนำเงินตราต่างประเทศที่ได้รับจากการขายถ่านหินในสกุลดอลล่าร์สหรัฐอเมริกาฝากเข้าบัญชีที่บริษัทฯ
เปิดไว้กับธนาคารเพื่อใช้ชำระค่าถ่านหินและหรือรายการอื่นที่เป็นเงินตราต่างประเทศในอนาคต
โดยบริษัทฯ มีเงินฝากธนาคาร
ลูกหนี้การค้าจากการขายถ่านหินและเงินให้กู้ยืมแก่บริษัทย่อยเป็นเงินตราต่างประเทศ ณ วันสิ้นปี
2550 จำนวน 8.98 ล้านดอลล่าร์สหรัฐอเมริกา แต่มีเจ้าหนี้การค้าจากการซื้อถ่านหิน ณ วันสิ้นปี
2550 จำนวน 8.60 ล้านดอลล่าร์สหรัฐอเมริกา
โดยได้ทำสัญญาซื้อเงินตราต่างประเทศล่วงหน้าเพื่อป้องกันความเสี่ยงไว้บางส่วนแล้วจำนวน 1.38
ล้านดอลล่าร์สหรัฐอเมริกา

ปัจจัยอื่นที่มีผลกระทบต่อการตัดสินใจลงทุน

-   บริษัทฯ และบริษัทในเครือไม่มีพันธะผูกพันใดๆ เกี่ยวการการออกหุ้น ใบสำคัญแสดงสิทธิ
    หลักทรัพย์แปลงสภาพ
    หุ้นกู้หรือตราสารหนี้อย่างอื่นทั้งที่ออกจำหน่ายแล้วและยังไม่ได้ออกจำหน่ายคงค้างอยู่ทั้งในปัจจุบันและอนาคต

นอกจากรายการดังกล่าวข้างต้นแล้วไม่มีเหตุการณ์ผิดปกติร้ายแรงหรือเหตุการณ์สำคัญที่จะมีผลกระทบต่อฐานะการเงินและผลการดำเนินงานของบริษัทฯ
และบริษัทย่อยในอนาคตอย่างมีนัยสำคัญ